Pariisi puhkeküla

**Pariisi puhkeküla** (varem tuntud kui **Neeruti suusabaas**) on puhke- ja spordikeskus Lääne-Virumaal Kadrina vallas Pariisi külas, Neeruti maastikukaitsealal. Puhkeküla pakub majutust gruppidele, toitlustust, saunateenust ning aastaringseid sportimisvõimalusi lähiümbruses.

## Ajalugu

### Tellisevabrik ja Sara talu
Puhkeküla asub endise Sara talu maadel. 19. sajandil rajas Saksi mõisa mõisnik Emumäe külje alla tellisevabriku, millest pärineb ka kohanimi Sara. Savi telliste tootmiseks saadi algselt vabriku kõrvalt, kuid umbes 1910. aastaks tuli seda hakata tooma Pariisi küla tagant Aruküla põldude keskel asuvast Sulusoost. Telliseid valmistas Mihkel Labi.

Pärast Eesti iseseisvumist sai Sara talu peremeheks Vasemägi, kes majandas talu hästi, kuid küüditati 1949. aastal Siberisse. Kodutallu naasnud perenaine müüs 1971. aastal taluhooned VSÜ "Jõud" Kesknõukogule spordibaasi asutamiseks.

### Spordibaasi rajamine
1970. aastate alguses rajasid kohalik juht Arvo Aam ning Vello Õuekallas Kesknõukogust 100-kohalise spordibaasi. Emumäe nõlvadele ehitati spordi nõuetele vastavad suusarajad, mis on kasutusel tänini.

1980. aastatel puutus spordibaasi arenguga kokku ka Desintegraatori direktor Johannes Hint, kes ostis Neeruti põhjaotsas Ristamäele talumaja ja kavatses sinna lähedale Austria eeskujul puhkeküla rajada. Ta alustas Sara talus „Jõu" spordibaasile köögihoone ehitamist ning plaanis ka oma ettevõtte töötajatele eraldi hoone püstitada, kuid 1988. aastal jäi julgeolekuorganite kätte ning mõisteti vangi, mistõttu jäid plaanid pooleli.

### Taasiseseisvumise järgne aeg
1991. aastal sai puhkebaasi omanikuks Olev Käsperson, kes oli olnud keskusega seotud alates 1987. aastast, alguses rentnikuna. Tema ajal hoiti baasi korras, arendati tasapisi edasi ning Pariisi puhkeküla kogus tuntust mahematkajate ja sportliku puhkuse nautlejate meelispaigana.

Puhkebaasi arenguga käis kaasas ka ilutulestikuettevõte Pariisi Tuled.

Alates 2026. aastast juhib puhkeküla tegevust Pariisi Resort OÜ.

## Tegevused ja rajatised
Puhkeküla pakub aastaringseid tegevusvõimalusi:

* **Talvel** – 5 km mägine suusatreeningring (millest 1,6 km valgustatud), 6–10 km harrastajatele mõeldud matkaring ning eraldi 3, 6 ja 10 km suusaringid. Laenutada saab suusa- ja uisuvarustust.
* **Suvel** – matkarajad, 18-korviline discgolfipark (avatud 2016), palliplatsid, varustuse laenutus. 

Puhkekülas on majutusruumid, õppeklass koolituste läbiviimiseks, saun ja toitlustusteenus. Suvel korraldatakse seal peamiselt õpilaslaagreid ja mitmesuguseid grupiüritusi.

## Tamsalu-Neeruti maraton
Pariisi puhkeküla on Tamsalu-Neeruti maratoni stardi- ja finišpaik. Piirkonnas peeti aastatel 1971–1987 võistkondlikku suusamaratoni, millest 1980. aastal kasvas välja individuaalne Tamsalu-Neeruti maraton. Maraton kuulub Estoloppeti suusamaratonide sarja ning selle rajad kulgevad Neeruti maastikukaitseala mägistel radadel. Alates 2025. aastast kannab üritus nime Neeruti maraton.

## Asukoht
Puhkeküla asub Neeruti maastikukaitsealal, mis on tuntud oma jääajast pärinevate ooside ja mägise maastiku poolest. Kadrinast jääb puhkeküla umbes 11 km ja Tapalt 13 km kaugusele.

## Viited


## Välislingid

* Pariisi puhkeküla ametlik kodulehekülg
* Pariisi terviserajad terviseradade portaalis